กรมอนามัย ยืนยันการใส่หน้ากากอนามัยเป็นการสร้างเกราะป้องกันตนเองและสร้างสุขอนามัยที่ดีให้กับคนรอบข้าง
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากกรณีที่มีการแชร์เรื่องการสวมหน้ากากนานเกินไปอาจทำให้ร่างกายขาดออกซิเจนนั้นไม่เป็นความจริง ประชาชนสามารถสวมหน้ากากผ้าหรือหน้ากากอนามัยต่อเนื่องได้หลายชั่วโมง โดยไม่ทำให้ขาดออกซิเจน เนื่องจากหน้ากากจะมีช่องให้ลมเข้าออกทางด้านข้างของใบหน้าได้ ซึ่งในช่วงเฝ้าระวังสถานการณ์โรคโควิด-19 ระลอกใหม่ ยังคงขอความร่วมมือประชาชนทุกคนไม่ประมาท การ์ดอย่าตก ด้วยการสวมหน้ากากทุกครั้งเมื่อออกนอกบ้าน และต้องรักษาความสะอาดและใช้ให้เหมาะสม ควรมีหน้ากากสำรองไว้ตลอดเวลา เผื่อกรณีเกิดฉีกขาด ใส่แล้วไม่กระชับ ไม่คลุมจมูกและใต้คาง หรือ เปื้อนสารคัดหลั่ง เช่น น้ำมูก น้ำลาย หรือเปียกน้ำ ให้เปลี่ยนใหม่ทันที และห้ามสวมหน้ากากทุกชนิดในขณะออกกำลังกายเด็ดขาด เพราะจะทำให้ร่างกายต้องหายใจแรงและเร็วขึ้น ส่งผลให้ระบบหัวใจและหลอดเลือดทำงานหนัก อาจเป็นอันตรายได้ รวมทั้งเด็กที่มีอายุต่ำกว่า 2 ปี พ่อแม่ไม่ควรสวมหน้ากากให้ เพราะหากเด็กหายใจไม่เพียงพอ หรือเกิดความผิดปกติขณะหายใจ เด็กจะไม่สามารถดึงหน้ากากออกจากหน้าเองได้ ทำให้เสี่ยงต่อภาวะคาร์บอนไดออกไซด์คั่งได้ส่วนการสวมหน้ากากอนามัยที่ถูกต้องนั้น ให้หันด้านที่มีสีหรือบานพับคว่ำไว้ด้านนอก และหันด้านที่ไม่มีสีหรือบานพับ หงายเข้าหาใบหน้า โดยให้ขอบที่มีแถบลวดอยู่ด้านบน ควรกดแถบลวดให้แนบสันจมูก และดึงหน้ากากให้คลุมถึงใต้คาง และเมื่อสวมแล้วไม่ควรเลื่อนมาไว้ใต้คางเพราะจะทำให้หน้ากากเกิดการปนเปื้อนเชื้อโรค ในกรณีที่ต้องการดื่มหรือกินอาหาร ให้ถอดเก็บไว้ในถุงหรือซองพกพาที่สะอาด